पाएं अपने शहर की ताज़ा ख़बरें और फ्री ई-पेपरडाउनलोड करें
कोरोना महामारी में जब रेमडेसिविर इंजेक्शन से लेकर पल्स ऑक्सीमीटर जैसे उपकरण आसानी से उपलब्ध नहीं हैं ताे ऐसे में इन्हीं उपकरण एवं दवाओं का सहारा लेकर इंटरनेट और सोशल मीडिया पर सक्रिय ठग लाेगाें के खून-पसीने की कमाई ऐंठ रहे हैं। ठगों ने सोशल मीडिया पर फर्जी आईडी बना रखी हैं। वे खुद को फार्मा कंपनी का प्रतिनिधि और आईडी को कंपनी की आधिकारिक आईडी बताकर लोगों से इस तरह डील करते हैं कि आम लोग आसानी से उनके जाल में फंस जाते हैं। दैनिक भास्कर ने ऐसे ही ठगों को बेनकाब करने के लिए उनसे बात की।
ग्वालियर में पुलिस को शिकायत का इंतजार
राज्य साइबर सेल ऐसे ठगों को पकड़ने के लिए काम कर रही है जो कोरोना के नाम पर ठग रहे हैं। भोपाल में सायबर सेल के एसपी और उनकी टीम ने इसी तरह स्टिंग ऑपरेशन भी किया है। इस तरह के मैसेज के साथ एडवायजरी जारी की है, लेकिन ग्वालियर में सायबर सेल शिकायत का इंतजार कर रही है।
देखिए; सोशल मीडिया पर बनाए गए फर्जी पेज, दैनिक भास्कर रिपोर्टर ने ग्राहक बनकर की दो ठगों से चैट
1- remdesivir.og
इस नाम से इंस्टाग्राम आईडी बनी है। डीपी पर इंजेक्शन की वाइल की फोटो है। इससे दैनिक भास्कर रिपोर्टर ने मरीज के परिजन बनकर चैटिंग की। बातचीत के अंश…
रिपोर्टर: नीड इंजेक्शन, हेल्प मी अर्जेंट, ग्वालियर मध्यप्रदेश।
- ठग: अवेलेवल इन ब्लैक। कितने डोज चाहिए।
रिपोर्टर: सर कुछ भी हो, आप तो कंपनी से ही हैं न डायरेक्ट। इसलिए डायरेक्ट आपसे कांटेक्ट किया। सर क्या मिल सकते हैं। मेरे ग्रांड फादर को लगने हैं।
- ठग: हां, प्लीज सेंड प्रिस्किप्शन।
रिपोर्टर: सर भेज दिया, क्या मिल सकता है।
- ठग: वही बात कर रहा था मैं। 12 हजार रुपए में एक डोज मिलेगा। नोइडा से आएगा आपके पास। रात तक उपलब्ध करवा दूंगा।
रिपोर्टर: प्रोसेस बता दीजिए
- ठग: एडवांस देना होगा, 50 हजार रुपए। कहीं भी लोगे तो एडवांस देना होगा। कंपनी में नहीं है, ब्लैक में ही अवेलेवल होंगी 6 डोज।
रिपोर्टर: सर आपअकाउंट नंबर और डिटेल भेज दीजिए।
- ठग: कांटेक्ट नंबर शेयर नहीं कर पाऊंगा। नैट बैंकिंग से ट्रांसफर होगा, गूगल पे या फोन पे से। बैंक ट्रांसफर एक्सेप्ट नहीं कर रहे।
2- ऑक्सीजन सिलेंडर सप्लाई
इस नाम से फेसबुक पेज बना है। इस पर कई लोग जुड़े हैं। इसमें बताए गए मोबाइल नंबर पर संपर्क किया तो फोन रिसीव करने वाले ने 55 लीटर का ऑक्सीजन सिलेंडर 18500 रुपए में उपलब्ध कराने की बात कही। कैश ऑन डिलीवरी से इनकार किया। पूरा भुगतान पहले करने की बात कही। जब इसी पेज को सर्च किया तो इस नंबर पर कॉल कर ऑक्सीजन न बुक करने का मैसेज कई लोगों ने डाला था, लोगों ने लिखा था- इस नंबर से ठगी की जा रही है। इसके स्क्रीन शॉट दैनिक भास्कर के पास हैं।
रिपोर्टर: मुझे नंबर इंटरनेट से मिला है। आप ऑक्सीजन उपलब्ध करवा देंगे क्या? पांच लीटर वाला सिलेंडर चाहिए।
- ठग: 45 लीटर और 55 लीटर वाला ही है। आपको 18500 में दे देंगे। होम डिलीवरी ही देंगे।
रिपोर्टर: आपकी एजेंसी कहां है, हम वहीं आकर सिलेंडर ले जाएंगे। होम डिलीवरी का चार्ज कम कर लीजिए।
- ठग: नहीं, एजेंसी का पता नहीं बता सकते। होम डिलीवरी ही देंगे। आपको ऑक्सीजन सिलेंडर से मतलब है या एजेंसी से। टेलीग्राम पर पता भेज दीजिए और बताए नंबर पर गूगल-पे कर दीजिए।
रिपोर्टर: मैं अपना साथी भेज देता हूं, उसे सिलेंडर दे दीजिए।
- ठग: आप आधा पेमेंट करा दीजिए, बाकी पेमेंट होम डिलीवर पर दे देना।
ऐसेे बचें ऑनलाइन ठगने वालों से
फोन कहीं से और खाता कहीं दूसरी जगह का
पे-वॉलेट में जो मोबाइल नंबर है, वह नंबर बंद रहते हैं। भोपाल में जब सायबर सेल की टीम ने काम किया तो सामने आया बैंक खाता पश्चिम बंगाल का था और इंजेक्शन उपलब्ध करवाने का दावा करने वाला दिल्ली से इंजेक्शन भिजवाने का दावा कर रहा था।
Copyright © 2021-22 DB Corp ltd., All Rights Reserved
This website follows the DNPA Code of Ethics.
hin_Deva hin_Deva hin_Deva hin_Deva hin_Deva fao_Latn hin_Deva mar_Deva kas_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva kas_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva hin_Deva zho_Hant eng_Latn